作者:盧僎
標題:初出京邑有懷舊林
內容:賦生期獨得，素業守微班。外忝文學知，鴻漸鵷鷺間。內傾水木趣，築室依近山。晨趨天日晏，夕臥江海閑。松風生坐隅，仙禽舞亭灣。曙雲林下客，霽月池上顏。雖曰坐郊園，靜默非人寰。時步蒼龍闕，甯異白雲關。語濟豈時顧，默善忘世攀。世網餘何觸，天涯謫南蠻。回首思洛陽，喟然悲貞艱。舊林日夜遠，孤雲何時還。